এ শিরোনামটি আমার নিজের নয় এটি দৈনিক জনকন্ঠে ৮ সেপ্টেম্বর ২০১২ প্রকাশিত একটি সংবাদ থেকে ধার করা। পদ্ম সেতু নিয়ে যে নোংরা রাজনীতি হচ্ছে এমনই একটি প্রতিবেদন প্রকাশিত হয়েছে সম্প্রতি যুক্তরাজ্যভিত্তিক আন্তর্জাতিক খ্যাতিসম্পন্ন ম্যাগাজিন ‘দ্য ইকোনমিস্ট’-এ। সেই প্রতিবেদনের ওপর ভিত্তি করে দৈনিক জনকণ্ঠ উপরোক্ত শিরোনামের সংবাদটি পরিবেশন করে। ‘বাংলাদেশ ট্রাবল্ড ওয়াটার্স’ শিরোনামে ‘দ্য ইকোনমিস্ট’ এ প্রতিবেদনটি প্রকাশ করে। সংবাদ প্রতিবেদনটিতে বলা হয় ‘দেশীয় নোংরা রাজনীতির কাছে জিম্মি হয়ে পড়েছে পদ্মা সেতু’ । বিদেশী দাতা গোষ্ঠীর সহায়তার প্রতিশ্রুত দক্ষিণ এশিয়ার মধ্যে এটি অবকাঠামোগত সবচেয়ে বড় প্রকল্প। সেই প্রতিবেদনে আরো বলা হয়,…‘৩শ’ কোটি ডলারের এই সেতুটি গঙ্গার শাখা নদী হিসিবে পরিচিত পদ্ম নদীর ওপর নির্মিত হওয়ার কথা। কিন্তু দেশের দারিদ্র্যপীড়িত দক্ষিণ-পশ্চিমের প্রায় তিন কোটি জনগোষ্ঠীকে দেশের বাকি অংশের সাথে যুক্ত করাই ছিল এই সেতু নির্মাণের প্রধান উদ্দেশ্য। প্রস্তাবিত ৩.৮ মাইলের এ সেতুটি ভারতে ঢোকার প্রবেশদ্বার হিসেবে কাজ করত। ভারতের পশ্চিমবঙ্গের সীমান্ত লাগোয়া বাংলাদেশের এ বিরাট অংশকে এই সেতুর মাধ্যমে সংযুক্ত করা গেলে বাংলাদেশের অর্থনীতিতেও বড় ধরনের অবদান রাখত।